*Kivonat a Jászberény Városi Önkormányzat Képviselő-testületének 2019. december 18-án megtartott* ***rendkívüli****,* ***nyílt* *ülésének*** *jegyzőkönyvéből*

***Jászberény Városi Önkormányzat Képviselő-testületének***

***322/2019. (XII. 18.) határozata***

***Jászberény Város Roma Nemzetiségi Önkormányzatának 2019. évben végzett munkájáról szóló tájékoztató tudomásul vételéről***

A Jászberény Városi Önkormányzat Képviselő-testülete a Jászberény Város Roma Nemzetiségi Önkormányzatának 2019. évben végzett munkájáról szóló – a határozat mellékletét képező – tájékoztatót tudomásul vette.

***Erről értesül:***

1. Jászberény Város Roma Nemzetiségi Önkormányzata – Jászberény,
2. Jász-Nagykun-Szolnok Megyei Kormányhivatal – Szolnok,
3. a PH Jogi és Önkormányzati Iroda – helyben,
4. Humán, Jogi és Közrendi Bizottság valamennyi tagja,
5. Képviselő-testület valamennyi tagja,
6. Irattár.

|  |  |  |
| --- | --- | --- |
| ***Budai Lóránt sk.*** |  | ***Dr. Sass Krisztina sk.*** |
| ***polgármester*** | ***aljegyző*** |

*Kivonat hiteléül:*

*Jászberény, 2019. december 19.*

 *(Dr. Bessenyei Lilla)*

 *irodavezető*

***Jászberény Város Roma Nemzetiségi Önkormányzata***

***Rácz Tamás elnök***

***Tájékoztató***

***Jászberény Város Roma Nemzetiségi Önkormányzatának 2019. évben végzett***

***munkájáról***

***Tisztelt Képviselő-testület!***

A nemzetiségek jogairól szóló 2011. évi CLXXIX. törvény (a továbbiakban: Nektv.) elfogadásával a Magyar Országgyűlés kimondja, hogy Magyarország védelemben részesíti a nemzetiségeket, biztosítja saját kultúrájuk ápolását, anyanyelvük használatát, az anyanyelvű oktatást, a saját nyelven való névhasználat jogát, kollektív részvételüket a közéletben, elősegíti a kulturális autonómiájuk megvalósulását, garantálja a valós közösségeik önigazgatáshoz, önkormányzatisághoz való jogát.

Jászberény Város Roma Nemzetiségi Önkormányzataa választópolgárok által a Nektv-ben foglaltaknak megfelelően közvetlen választás útján létrehozott immár öttagú testület.

Jászberény Város Roma Nemzetiségi Önkormányzata Képviselő-testületének szervezeti és működési szabályzatáról szóló 71/2014.(X.27.) határozat (a továbbiakban: SZMSZ) IV. fejezet 11. pontja szerint a Képviselő-testület éves munkatervben rögzítette feladatait és célkitűzéseit.

Az ülések az előző évekhez hasonlóan hétfői napokon kerültek megrendezésre a Roma Nemzetiségi Önkormányzat hivatalos irodahelyiségében. Az ülések időpontjait és napirendjeit a 2019. évi munkaterv tartalmazza.

2019. évben – a tájékoztató elkészítéséig – az Önkormányzat Képviselő-testülete (a továbbiakban: Képviselő-testület) 6 ülést tartott, 1 zárt ülést tartott valamint az október 13-i önkormányzati választásokat követően 2019. október 28-án sor került az alakuló ülés összehívására. Az üléseken összesen 57 határozat született. Az idei közmeghallgatásra 2019. június 19-én került sor.

Burai Tibor roma nemzetiségi önkormányzati képviselő, elnökhelyettes méltatlansági ügyében a Képviselő-testület megállapította, hogy a méltatlanság alapjául szolgáló körülmények fennállnak erre figyelemmel 2019. január 14-i rendkívüli, zárt ülésén kimondta Burai Tibor roma nemzetiségi önkormányzati képviselő méltatlanságát, és megszüntette képviselői megbízatását. Ezen időponttól kezdődően a Képviselő-testület létszáma 3 fő volt. A méltatlanságról szóló döntésről a Választási Bizottság is tájékoztatást kapott. Március 27-én a Választási Bizottság jegyzőkönyvbe foglalt döntéssel megállapította, hogy a Roma Nemzetiségi Önkormányzat negyedik mandátuma az őszi általános Nemzetiségi Önkormányzati Választásig betöltetlen, tekintettel arra, hogy a soron következő jelöltek megkeresésre kerültek, mindenki úgy nyilatkozott írásban, hogy nem vállalja a képviselőséget.

Az Önkormányzat célkitűzései az alábbiakban foglalhatók össze:

- képviseli a nemzetiség alapvető érdekeit, jogait,

- közvetítő szerepet betölteni a helyi Önkormányzat és egyéb szervek, valamint a nemzetiségek között,

- elősegíteni a nemzetiség nehéz helyzetének megváltoztatását,

- segíteni a közfoglalkoztatás szervezését, felmérni a nemzetiségi lakosság életkörülményeit, lehetőségét, helyzetét,

- az oktatás és a nevelés területén segítséget nyújtani a hátrányos helyzetű gyerekeknek és szüleiknek.

Az Önkormányzat költségvetését a Jászberény Városi Önkormányzattal kötött együttműködési megállapodásban foglaltak szerint a Polgármesteri Hivatal Közgazdasági és Számviteli Irodája az elnökkel történő egyeztetés után alakítja ki.

Magyarország 2019. évi központi költségvetéséről szóló 2018. évi L. törvényben foglaltak szerint megállapításra kerültek a területi és a települési nemzetiségi önkormányzatok 2019. évi működési és feladatalapú támogatásai, melyek az Emberi Erőforrás Támogatáskezelő honlapján tekinthetőek meg. A 2019. évi működési költségvetési támogatás felhasználásáról a Támogatói Okiratban foglaltak alapján a Nemzetiségi Önkormányzatnak legkésőbb 2020. január 31-ig kell szakmai beszámolót és pénzügyi elszámolást készítenie. A feladatalapú támogatás, működési és felhalmozási célú kiadásokra is felhasználható. A támogató okiratnak megfelelően a feladatalapú támogatásról felhasználásáról szóló beszámolót – az Emberi Erőforrás Támogatáskezelő részére – a felhasználást követő 45. napig, vagy legkésőbb 2021. március 15-ig kell benyújtani. A felhasználás célja a térségben megkötött együttműködési megállapodások alapjául szolgáló kölcsönös együttműködés a roma nyelvhasználat, a roma kulturális hagyományok őrzése, ápolása.

Önkormányzatunk nem végez beruházási feladatokat, az erről szóló adatszolgáltatás - melyet elektronikus úton kell teljesíteni és statisztikai célra történik - negyedévente határidőben megtörtént a Központi Statisztikai Hivatal a KSH-ELEKTRA informatikai rendszerén keresztül.

Önkormányzatunk folyamatosan figyelemmel kíséri a megjelenő pályázati kiírásokat és pályázik minden olyan helyre, ahol a kultúra, az ifjúság és a nemzetiségek fejlődését és felzárkóztatását támogatják, sajnos az elmúlt évek tapasztalata, hogy az ilyen jellegű pályázati kiírások száma folyamatosan csökken. Januárban sor került a Nemzetiségi Önkormányzat képviselői közül a pályázatfigyelő megválasztására, akinek feladata a pályázati kiírások figyelése, segítségnyújtás a pályázatok benyújtásában, lebonyolításában és az elszámolásban.

Sor került továbbá a Jászberény Városi Önkormányzattal kötött együttműködési megállapodás felülvizsgálatára és mindkét fél részéről változatlan tartalommal történő elfogadására, mely minden évben törvényi előírás.

Februárban a Nemzetiségi Önkormányzat a 2019. évi költségvetést elfogadta, valamint a SZMSZ felülvizsgálatára igen, módosítására nem került sor. Az SZMSZ módosítására a 2019. október 28-án megtartott alakuló ülésen került sor.

Az ügyfélfogadás munkarendjének változtatására az előző évekhez képest szintén nem volt szükség, mivel ezt ügyfeleink már jól ismerik. Sürgős megoldást igénylő problémákkal ügyfeleink az ügyfélfogadási időn kívül is bármikor felkereshetik képviselőinket, akár telefonon akár személyesen is, mely lehetőséggel sokan élnek akár este, akár hétvégén. Ebben a hónapban került sor továbbá a 2019. évi kulturális programok elfogadására.

Április hónapban a soros ülés témái a munkahelyteremtés, a pályázati lehetőségek és az ösztöndíjpályázatok témájában történő tájékoztatás volt. Jó kapcsolatot tartunk fenn a városban található általános és középiskolákkal, ez a szoros kapcsolat megkönnyíti az ösztöndíjpályázatok, valamint a diákokat érintő egyéb információk érintettekhez történő eljuttatását. Továbbá döntött a Képviselő-testület a Humán Erőforrás Bizottság által kiírt pályázaton történő részvételről, melynek célja a szociálisan hátrányos helyzetű általános iskolások szabadidejének irányított és felügyelet melletti hasznos eltöltését biztosító nyári programok szervezése. Az elnyert összegből nyári tábor szervezésére került sor.

Június hónapban már zajlott a nyári tábor szervezése, valamint a Jász-Nagykun-Szolnok Megyei Kormányhivatal Jászberényi Járási Hivatal Foglalkoztatási Osztályának munkatársa nyújtott pontos tájékoztatást a Jászberényben elérhető képzési és átképzési lehetőségekről, valamint szóba kerültek a munkaerő piaci programok is. Szoros kapcsolatot tartunk fenn a Jászberényi Járási Hivatal Foglalkoztatási Osztályának munkatársaival, hiszen velük együttműködve szeretnénk a romák munkába való visszaállítását segíteni. Ezeket, az információkat a kistérségi Roma Nemzetiségi Önkormányzatoknak is továbbítottuk, hogy segítsük a romák munkába állítását és továbbképzését.

A soros ülésen elhangzott a pályázati lehetőségekről szóló tájékoztató, valamint meghívott volt a Jászberényi Család- és Gyermekjóléti Központ vezetője, aki tájékoztatta a Képviselő-testületet a Szolgálat munkájáról.

Jászberény Város Roma Nemzetiségi Önkormányzat a Humán Erőforrás Bizottság 200 000 forintos támogatását elnyerve a város hátrányos helyzetű gyermekei számára biztosította a lehetőséget, hogy nyári napközis táborban vehessenek részt.

A táborozás 2019. július 29-től augusztus 2-ig tartott, a táborban összességében 30 fő – 7 és 14 éves korú gyermek – vett részt.

A napközis tábor népszerű volt a szülők és a gyermekek körében is. A gyermekek a táborban ingyen táborozhattak. A helyszín a Cserhaj-Csillag Szolgáltatóház (Faiskola u. 3.) volt.

A tábor vezetése arra törekedett, hogy felejthetetlen élményt nyújtson, változatos programokkal és sok játékkal. A táborban biztosított volt a napi háromszori étkezés.

A tábor programjai között szerepelt: dalok, zene, tánc, népi hagyományok őrzése; játékok, mese, kézműves foglalkozások, festés, rajzolás, gyöngyfűzés; kispályás foci; vetélkedők, „Ki-mit-tud?”, strand. A táborban az előző évekhez hasonlóan nagy hangsúlyt kapott a mozgás, a sport és a játék. Elmondható, hogy a Nemzetiségi Önkormányzat által szervezett - a Humán Erőforrás Bizottság anyagi támogatásával - megvalósuló tábor nagy élményt jelent a résztvevő gyerekeknek, a gyerekek jól érezték magukat, a színes programok során.

Szeptember hónapban a Képviselő-testület elfogadta a 2019. I. féléves költségvetés végrehajtásáról szóló beszámolót. A Jászberény Város 2018-2023 közötti Esélyegyenlőségi Programjának időarányos végrehajtásáról szóló tájékoztató véleményezésére is a szeptemberi ülésen került sor. Továbbá a soros ülés napirendjei között szerepelt a cigány gyermekek iskolakezdéséről szóló tájékoztató, valamint az ösztöndíjpályázatokról szóló tájékoztató elfogadása.

Az idei évben szeptember 20-án került megrendezésre a „Jászsági Cigánynap”, immár 26. alkalommal. Az Önkormányzat célja a rendezvénnyel az évszázados hagyományokra épülő és elismerésre méltó cigányzenei kultúra bemutatása, művészeti értékek közvetítése Jászberényben és a Jászságban élők számára. Véleményünk szerint, ha ezeket az értékeket közelebb hozzuk, a társadalom – jelen esetben a jászsági emberek – felé, akkor remélhetőleg csökkenhet a diszkrimináció és nőhet a helyi szintű tolerancia erősödése. A „Jászsági Cigánynap” rendezvényen való részvétel adott volt a nem roma lakosság számára is, akik ezáltal betekintést nyerhettek a cigány kultúrába és a hagyományos cigányzenébe. Felléptek Makula Zolika „Felszállott a páva” különdíjasa, az Országos Táncverseny győztese, a Jászapáti Kulturális Hagyományőrző Folklór Csoport és Kökény Zsolt és Viktor, sztárvendég az Aranyszemek együttes volt. Az idei évben Hagyományőrző Cigánybál megtartására nem került sor.

Az Önkormányzat jó kapcsolatban áll a megyében működő nemzetiségi önkormányzatokkal, fontos céljának tekintik a Nemzetiségi Önkormányzatok közötti hatékony együttműködés kialakítását, a tapasztalatok kölcsönös megismerést, a törvényes működés elősegítését, a nemzetiségi jogok érvényesítésének előmozdítását a vonatkozó jogszabályi előírások maradéktalan betartása mellet. Képviselőik gyakori vendégek nemcsak rendezvényeinken, hanem a hétköznapokban is. Ezt a kapcsolatot kölcsönös segélynyújtás jellemzi, ezzel segítve a különböző pályázati lehetőségek felkutatását, valamint a felmerülő problémák megoldását az olyan településeken, ahol a nemzetiségi önkormányzat képviselői nem rendelkeznek több éves tapasztalattal a nemzetiségi önkormányzás, érdekérvényesítés és képviselet területén.

A Jász-Nagykun-Szolnok Megyei Roma Nemzetiségi Önkormányzattal is szoros kapcsolatban állunk – több Fórumukon részt vettünk (pl.: bűnmegelőzés, drog prevenció) – hiszen közös érdekeket képviselünk.

Önkormányzatunk napi kapcsolatban áll a megyében lévő roma nemzetiségi önkormányzatokon kívül a megyében működő civil szervezetekkel is, valamint a települési önkormányzatokkal is jó kapcsolatot ápol.

A Jászberényi Rendőrkapitánysággal is több területen működnek együtt a Nemzetiségi Önkormányzat képviselői például a Rendőrség által kiírt pályázatok elbírálásában, érintettekhez történő eljuttatásában, valamint a Rendőrség által szervezett Fórumokon való aktív részvétellel.

A Képviselő-testület munkáját a cigány lakosság és Jászberény Város érdekében, jogai védelmében, a hagyományok ápolásával, tárgyi és szellemi kultúránk megőrzésével, gyarapításával végezte a 2019. évben. Tartalmi munkánk lényege a nemzetiségi önazonosság megőrzése, ápolása, erősítése és átörökítése a felnövekvő nemzedék számára.

Jászberény, 2019. december 11.

**Rácz Tamás sk.**

**RNÖ elnök**